Vrede word versteur | Netwerk24
Vrede word versteur
Stedelinge wil dikwels hul heil op kleiner plattelandse dorpies gaan soek.
Ek verstaan dit, want die platteland bied talle voordele.
Die gebrek aan verkeersknope is seker die grootste voordeel van die plattelandse lewe, want dit maak net soveel meer tyd in jou dag los om gehaltetyd saam met jou gesin deur te bring.
Die leefstyl is ook rustiger: Hoewel jou program ook vol raak, is dit steeds heelwat rustiger as in die stad.
Die gesin is deel van 'n omgee-gemeenskap. Plattelanders leef noodgedwonge nader aan mekaar en leer mekaar ken – en daaruit groei omgee. Jy hoor die dorp se skinderstories: As daar 'n geskiedenis van geweld, drankmisbruik of kindermolestering in 'n huisgesin is, sál jy daarvan hoor.
Benewens die voordeel van vars lug en natuurskoon is dit maklik om jou kinders in voeling met die natuur groot te maak omdat dit deel van jul bestaan is.
Ek het nog altyd gedink 'n mens voel makliker veilig op die platteland. Hoewel dit nie misdaadvry is nie, is daar die persepsie dat die risiko vir geweldsmisdaad minder is.
Dis egter onrusbarend dat 'n mens selfs al in 'n plattelandse dorpie moet hoor van twee gewapende rooftogte om die draai, van iemand wat helder oordag vermoor word en nog iemand wat doodgeskiet word.